COM7 บวกกว่า 2% คาดเก็งกำไรเปิดตัวไอโฟน 8 หนุนยอดขายโตกระฉูด
COM7 บวกกว่า 2% คาดเก็งกำไรเปิดตัวไอโฟน 8 หนุนยอดขายโตกระฉูด ล่าสุด ณ เวลา 10.32 น. ราคาอยู่ที่ 13.60 บาท บวก 0.30 บาท หรือ 2.26% สูงสุดที่ 13.70 บาท ต่ำสุดที่ 13.40 บาท มูลค่าซื้อขายที่ 190.56 ล้านบาท โบรกฯ แนะ “ซื้อ” ชูเป้า 14.50 บาท 
4 ก.ย. 2560

ผู้สื่อข่าวรายงานว่า ราคาหุ้นบริษัท คอมเซเว่น จำกัด (มหาชน) หรือ COM7 ณ เวลา 10.32 น. ราคาอยู่ที่ 13.60 บาท บวก 0.30 บาท หรือ 2.26% สูงสุดที่ 13.70 บาท ต่ำสุดที่ 13.40 บาท มูลค่าซื้อขายที่ 190.56 ล้านบาท

โดยในช่วงวันที่ 12 ก.ย.นี้ ทางแอปเปิ้ลเตรียมเปิดตัวไอโฟน 8 รุ่นใหม่ พร้อมกับฉลองครบรอบ 10 ปีของไอโฟน โดยนักวิเคราะห์บล.เคจีไอ (ประเทศไทย) ประเมินว่า จะเป็นปัจจัยบวกที่ส่งผลต่อ COM7 ซึ่งถือเป็นหนึ่งในผู้จัดจำหน่ายไอโฟน
ทั้งนี้ คาดแอปเปิ้ลเตรียมเปิดตัวไอโฟนใหม่ และผลิตภัณฑ์อื่นๆ เช่น Apple watch วันที่ 12 ก.ย.นี้ ขณะที่สมาร์ทโฟนค่ายอื่น เช่น ทางซัมซุงได้มีการเปิดตัวรุ่นใหม่ไปแล้ว และหัวเว่ยเตรียมเปิดตัวในช่วงเดือน ต.ค.นี้ ซึ่งนับเป็นปัจจัยกระตุ้นตลาดสมาร์ทโฟนไตรมาส 4/60 และทาง COM7 ยังเป็นผู้ดำเนินการขายสินค้าครบทุกยี่ห้อโดยมีสัดส่วนกำไรของ iPhone มากสุด
นอกจากนี้ ยังประเมินแนวโน้มกำไรของ COM7 จะปรับเพิ่มขึ้นในช่วงไตรมาส 3-4 ปีนี้ หลังจากมีการเริ่มธุรกิจใหม่ๆ เช่น การซื้อธุรกิจลีสซิ่ง การเข้าบริหารพื้นที่ขายห้างโลตัส การเปิดร้านมือถือ Oppo และหัวเว่ย อีกทั้ง ยังได้รุกธุรกิจขายคอมพ์เข้าหน่วยงานการศึกษาและองค์กรและช่วงไตรมาส 4/60 ยังเป็นไฮซีซั่นธุรกิจ
 
ด้านนักวิเคราะห์บล.บัวหลวง ระบุว่า ขณะนี้ได้ให้คำแนะนำ “ซื้อ” หุ้น COM7 กำหนดราคาเป้าหมาย 14.50 บาท โดยคาดกำไรไตรมาส 3/60 จะเติบโตสูงอย่างต่อเนื่องเมื่อเทียบกับช่วงปีก่อน จากปัจจัยหนุนของโมเมนตัมของยอดขายที่ยังคงเติบโตแรง อีกทั้ง กลยุทธ์การบุกตลาด Smartphone ที่เติบโตสูง รวมถึงการบริหารพื้นที่ IT ในเทสโก้ โลตัส โดยเริ่มต้นที่ 28 สาขา เมื่อเดือน พ.ค. 60 คาดหนุนกำไรให้เติบโตต่อเนื่อง
สำหรับภาพรวมงวดปี 2560 ได้ประมาณการกำไรปีที่ระดับ 592 ล้านบาท เติบโตราว 45% จากช่วงปี 2559 ซึ่งกำไรงวดครึ่งปีแรกจะคิดเป็น 42% ของประมาณการกำไรทั้งปี และคาดส่งจะผลให้ตลาดมีความมั่นใจต่อการเติบโตของบริษัท ในขณะที่ตลาดทำประมาณการกำไรต่ำกว่าฝ่ายวิเคราะห์ราว 6% จึงคาดตลาดจะมีโอกาสปรับประมาณการกำไรขึ้น โดยคงคำแนะนำ “ซื้อ” ราคาเป้าหมาย 14.50 บาท
 
ด้านนายสุระ คณิตทวีกุล ประธานเจ้าหน้าที่บริหาร COM7 กล่าวในช่วงที่ผ่านมาว่า ช่วงครึ่งปีหลังจะเป็นไฮซีซั่นของธุรกิจ โดยเฉพาะไตรมาส 4 จะมียอดขายจำนวนมาก เนื่องจากมีสินค้าใหม่ออกมากระตุ้นตลาดอย่างต่อเนื่อง หลังจากแบรนด์มือถือชั้นนำค่ายต่างๆ เตรียมออกสินค้าใหม่หลายรุ่น
ดังนั้น จึงถือเป็นโอกาสดีต่อบริษัทที่เข้ามารุกตลาดสมาร์ทโฟนอย่างจริงจัง และนำแบรนด์ใหม่เข้ามาจำหน่ายเพิ่มรวมทั้งกระแสการเปิดตัวไอโฟนรุ่นใหม่ จะส่งผลดีต่อ COM7 ในฐานะตัวแทนจำหน่ายของแอปเปิ้ลในประเทศ โดยตั้งเป้าหมายในส่วนของสมาร์ทโฟนปี 2560 อยู่ที่ 3,000 ล้านบาท และปรับเพิ่มเป้าหมายรายได้ปี 2560 ของบริษัทเป็นเติบโตไม่ต่ำกว่า 15% มาอยู่ที่ประมาณ 20,000 ล้านบาท จากเดิมตั้งเป้ารายได้โต 10% และเติบโตขึ้นจากงวดปี 2559 ที่มีรายได้จำนวน 17,212 ล้านบาท
ทั้งนี้ จากการสำรวจข้อมูลเพิ่มเติม พบว่า ขณะนี้ได้มีรายงานข่าว ทางแอปเปิ้ลจะดำเนินการจัดงานเปิดตัวไอโฟนตัวใหม่และฉลองครบรอบ 10 ปีไอโฟน ภายในวันที่ 12 ก.ย. โดยมีกระแสคาดการณ์ว่า แอปเปิ้ลจะเปิดตัวสินค้าใหม่ด้วยกัน 3 รุ่น ได้แก่ ไอโฟน8 (ซึ่งอาจมีการตั้งชื่อใหม่ฉลองครบรอบ 10 ปี) และ ไอโฟน 7s, ไอโฟน 7s Plus ซึ่งพัฒนามาจากรุ่นเดิมอย่าง ไอโฟน 7 และไอโฟน 7Plus